Ψήφισμα της Επιτροπής των Περιφερειών για την 6η Ευρωμεσογειακή Διάσκεψη που θα πραγματοποιηθεί στις 2 και 3 Δεκεμβρίου στη Νάπολη (Ιταλία)

(2004/C 73/15)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για την προετοιμασία της 6ης συνάντησης των Υπουργών Εξωτερικών των ευρωμεσογειακών χωρών, που θα πραγματοποιηθεί στη Νάπολη, στις 2 και 3 Δεκεμβρίου 2003 (Βαρκελώνη VI)(1), για την οποία η Ευρωπαϊκή Επιτροπή ζήτησε γνωμοδότηση της Επιτροπής των Περιφερειών στις 5 Νοεμβρίου 2003·

έχοντας υπόψη τα συμπεράσματα της διάσκεψης τοπικών και περιφερειακών εκπροσώπων, που διεξήχθη με πρωτοβουλία της Επιτροπής των Περιφερειών στις 31 Οκτωβρίου 2003, στο Λιβόρνο, με θέμα "Προς ένα νέο ευρωμεσογειακό χώρο"·

έχοντας υπόψη τη γνωμοδότησή της για την Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο Ευρύτερη Ευρώπη - Γειτονικές σχέσεις: ένα νέο πλαίσιο σχέσεων με τους γείτονές μας στα ανατολικά και νότια σύνορά μας (CdR 175/2003 fin) της 9ης Οκτωβρίου 2003·

έχοντας υπόψη τη γνωμοδότησή της με θέμα "Οι τοπικές και περιφερειακές αρχές ενόψει της κοινής μεσογειακής στρατηγικής της Ευρωπαϊκής Ένωσης" (CdR 123/2000 fin) της 20ής Σεπτεμβρίου 2000(2)·

έχοντας υπόψη το Ψήφισμά της για την αποκεντρωμένη συνεργασία και τον ρόλο των περιφερειακών και τοπικών αρχών στα πλαίσια της ευρωμεσογειακής εταιρικής σχέσης (CdR 40/2000 fin) της 16ης Φεβρουαρίου 2000(3)·

έχοντας υπόψη την αίτηση που της απηύθυνε η Ευρωπαϊκή Επιτροπή στις 5 Σεπτεμβρίου 2003 να καταρτίσει διερευνητική γνωμοδότηση, στην οποία να αξιολογήσει την πρόοδο που έχει συντελεσθεί στη διαδικασία της Βαρκελώνης, να αναλύσει τη λειτουργία των συμφωνιών σύνδεσης που έχουν συναφθεί με τις εταίρους χώρες της Μεσογείου και να διατυπώσει, με βάση την πείρα της, ιδέες για την ανάπτυξη της συνεργασίας μεταξύ των περιφερειών της ΕΕ και των περιφερειών των χωρών της νότιας ακτής της Μεσογείου ή των χωρών της νότιας ακτής της Μεσογείου μεταξύ τους·

υιοθέτησε ομόφωνα κατά τη σύνοδο ολομέλειάς της, της 20ής Νοεμβρίου 2003, το ακόλουθο ψήφισμα.

Η Επιτροπή των Περιφερειών,

1. Τονίζει ιδιαιτέρως την ανάγκη να δοθεί νέα ώθηση στην ευρωμεσογειακή εταιρική σχέση, δεδομένου ότι η οικονομική, κοινωνική και δημοκρατική εξέλιξη των χωρών της Μεσογειακής Λεκάνης αποτελεί καίριο ζήτημα, όχι μόνο για τα κράτη της νότιας ακτής της Μεσογείου, αλλά και για το μέλλον της ίδιας της διευρυμένης Ευρωπαϊκής Ένωσης.

2.1. Υπογραμμίζει την ιδιαίτερη σημασία της δημοκρατικής διάστασης αυτής της εταιρικής σχέσης και, ως εκ τούτου, επικροτεί την πρόταση να συσταθεί μια νέα Ευρωμεσογειακή Κοινοβουλευτική Συνέλευση.

2.2. Λυπάται για το πολύ περιορισμένο μερίδιο χρηματοδότησης που χορηγήθηκε στις μεσογειακές χώρες από τα οριζόντια προγράμματα της Ευρωπαϊκής Πρωτοβουλίας για τα Ανθρώπινα Δικαιώματα και τη Δημοκρατία (ΕΠΑΔΔ), η οποία αντικατέστησε τα προγράμματα "MEDA για τη δημοκρατία" μετά την έναρξη του MEDA II.

3.1. Αιτείται μεγαλύτερη συμμετοχή των τοπικών και περιφερειακών αρχών, δεδομένου ότι οι αρχές αυτές διαδραματίζουν κεντρικό ρόλο στην υλοποίηση ενός χώρου ελευθερίας, σταθερότητας και ευημερίας στις μεσογειακές περιφέρειες. Η συμμετοχή αυτή θα πρέπει να διασφαλιστεί μέσω της σύστασης ενός οργάνου που θα εκπροσωπεί τις τοπικές και περιφερειακές αρχές στο ευρωμεσογειακό θεσμικό πλαίσιο.

3.2. Επιπλέον, η ΕτΠ προσφέρεται να μοιραστεί την πείρα που απέκτησαν τα μέλη της κατά την εδραίωση επαφών με τις τοπικές και περιφερειακές αρχές των υποψήφιων χωρών κατά τη διαδικασία της διεύρυνσης.

4.1. Υπενθυμίζει τα συμπεράσματα της υπουργικής συνεδρίασης που διεξήχθη στην Κρήτη στις 26 και 27 Μαΐου 2003, κατά την οποία τονίστηκε το γεγονός ότι "οι τοπικές και περιφερειακές αρχές μπορούν επίσης να συμβάλουν αισθητά στον διαπολιτιστικό και διαπολιτισμικό διάλογο μέσω της αποκεντρωμένης συνεργασίας και δράσεων αδελφοποίησης πόλεων και, στο πλαίσιο αυτό, θα μπορούσαν να συμμετάσχουν πιο δραστήρια στο έργο αυτό, που αποτελεί ουσιαστικό μέρος της ευρωμεσογειακής εταιρικής σχέσης".

4.2. Στο πλαίσιο αυτό, τονίζει την ανάγκη να παρασχεθεί κατάλληλη νομική βάση για την εξασφάλιση της στήριξης των δράσεων αδελφοποίησης πόλεων.

4.3. Επικροτεί τη δημιουργία του Ευρωμεσογειακού Ιδρύματος για τον διαπολιτιστικό και διαπολιτισμικό διάλογο, το οποίο αποτελεί ουσιαστικό στοιχείο για την υλοποίηση της ευρωμεσογειακής εταιρικής σχέσης, και ζητά να συμμετέχει άμεσα στις δραστηριότητές του.

5. Ζητά να καταστεί η αποκεντρωμένη ευρωμεσογειακή συνεργασία ένας από τους πυλώνες της διαδικασίας της Βαρκελώνης και, στο πλαίσιο αυτό, ζητά να θεσπιστούν κατευθυντήριες γραμμές για τη διαπεριφερειακή και διεθνική συνεργασία των περιφερειακών και τοπικών αρχών της μεσογειακής λεκάνης. Έμφαση, στο πλαίσιο αυτό, θα πρέπει να δοθεί σε ειδικά προγράμματα κατάρτισης για την ανάπτυξη των διοικητικών ικανοτήτων.

6. Όσον αφορά τη δημιουργία μιας Ευρωμεσογειακής Ζώνης Ελευθέρων Συναλλαγών(4), πιστεύει ότι η βελτίωση των περιφερειακών και υποπεριφερειακών υποδομών στους τομείς των τηλεπικοινωνιών, των μεταφορών, της ενέργειας, της έρευνας και της εκπαίδευσης είναι απαραίτητο συμπλήρωμά της.

7. Εκτός αυτού, θα πρέπει να δοθεί ιδιαίτερη προσοχή στις κοινωνικές πολιτικές που έχουν τοπικό αντίκτυπο και, ιδιαίτερα, σε εκείνες που αφορούν τα παιδιά, τους νέους και τις γυναίκες.

8. Για την αντιμετώπιση της πρόκλησης της μετανάστευσης στην περιοχή της Μεσογείου απαιτείται μια ισχυρή πολιτική μετανάστευσης της ΕΕ, βασισμένη στην κοινωνική ενσωμάτωση των μεταναστών. Επιπλέον, οι τοπικές και περιφερειακές αρχές στην περιοχή της Μεσογείου πρέπει να έχουν τη δυνατότητα να αντιμετωπίζουν τα ανθρωπιστικά θέματα που σχετίζονται με την κυκλοφορία των προσφύγων και των αιτούντων άσυλο. Όσον αφορά την προαγωγή της συνεργασίας με τις χώρες προέλευσης και τη συντονισμένη καταπολέμηση της παράνομης μετανάστευσης, η ΕτΠ επικροτεί ιδιαίτερα την πρόταση της Επιτροπής να θεσπιστεί νομικό πλαίσιο και να αυξηθούν οι πιστώσεις για ένα νέο μέσο συνεργασίας με τις τρίτες χώρες στον τομέα της μετανάστευσης(5).

9. Πιστεύει ότι οι πολίτες και στις δύο πλευρές της Μεσογείου πρέπει να ευαισθητοποιηθούν περισσότερο έναντι των στόχων της ευρωμεσογειακής εταιρικής σχέσης. Προς τούτο, συνιστά να καταρτιστεί και να υιοθετηθεί ειδικό πρόγραμμα ενημέρωσης και ευαισθητοποίησης με τη συμμετοχή των τοπικών και περιφερειακών αρχών των δύο πλευρών της Μεσογείου.

10. Παρέχει την υποστήριξή της στις διάφορες πρωτοβουλίες των πόλεων και των περιφερειών, οι οποίες μέσω των οργανώσεών τους, άμεσα ή έμμεσα, προετοιμάζουν συνεισφορές στην 6η Ευρωμεσογειακή Διάσκεψη, η οποία θα είναι αφιερωμένη στην ανάπτυξη μιας πλήρους δημοκρατικής διάστασης της ευρωμεσογειακής εταιρικής σχέσης.

11. Ζητά από την ιταλική Προεδρία να μεριμνήσει για την ενεργό συμμετοχή της ΕτΠ στην 6η Ευρωμεσογειακή Διάσκεψη.

12. Ζητά από τον Πρόεδρό της να διαβιβάσει το παρόν ψήφισμα στην Επιτροπή, στο Ευρωπαϊκό Κοινοβούλιο και στο Συμβούλιο.

Βρυξέλλες, 20 Νοεμβρίου 2003

Ο Πρόεδρος

της Επιτροπής των Περιφερειών

Albert Bore

(1) COM(2003) 610 τελικό της 15.10.2003.

(2) ΕΕ C 22 της 24.1.2001, σ. 7.

(3) ΕΕ C 156 της 6.6.2000, σ. 47.

(4) Στη Δήλωση της Βαρκελώνης τίθεται ο στόχος της δημιουργίας μιας Ευρωμεσογειακής Ζώνης Ελεύθερων Συναλλαγών με επιδιωκόμενη προθεσμία το 2010.

(5) COM(2003) 355 τελικό.